
Okresný súd Liptovský Mikuláš 20Pu/7/2025 5625201532 06. 05. 2025 JUDr., LL.M. Ivana Stehlíková ECLI:SK:OSLM:2025:5625201532.2
Uznesenie Okresný súd Liptovský Mikuláš v právnej veci umiestneného A. A., nar. XX. X. XXXX, trvale bytom B. XXX/X, XXX XX C. A. - D., hospitalizovaný v uzavretej časti psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš, v konaní o prípustnosti prevzatia a držania v zdravotníckom zariadení, takto rozhodol: Prevzatie A. A., nar. XX. X. XXXX, zdravotníckym zariadením Liptovská nemocnica s poliklinikou MUDr. Ivana Stodolu Liptovský Mikuláš, so sídlom Palúčanská 25, Liptovský Mikuláš 031 23, IČO: 173 36 163, j e p r í p u s t n é. odôvodnenie: 1. Podaním zo dňa 6. 5. 2025 psychiatrické oddelenie Liptovskej nemocnice s poliklinikou MUDr. Ivana Stodolu Liptovský Mikuláš tunajšiemu súdu oznámilo, že dňa 5. 5. 2025 bol prevzatý na uzavretú časť psychiatrického oddelenia A. A., nar. XX. X. XXXX, bez svojho informovaného súhlasu. 2. Podľa § 6 ods. 9 písm. d) zákona číslo 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov: Informovaný súhlas pacienta sa nevyžaduje v prípade ambulantnej starostlivosti alebo ústavnej starostlivosti, ak ide o osobu, ktorá v dôsledku duševnej choroby alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu. 3. Podľa § 262 ods. 1 Civilného mimosporového poriadku (ďalej len CMP): Súd rozhodne o prípustnosti prevzatia do zdravotníckeho zariadenia uznesením bez nariadenia pojednávania. 4. Podľa § 262 ods. 2 Civilného mimosporového poriadku: Súd vydá uznesenie do piatich dní od obmedzenia osobnej slobody umiestneného. 5. Po oboznámení sa s názorom ošetrujúcej lekárky A. E. D. a so zdravotnou dokumentáciou pacienta dňa 6. 5. 2025 súd zistil, že A. A. bol dňa 5. 5. 2025 privezený službou rýchlej zdravotnej pomoci (RZP), v sprievode polície, na uzavretú časť psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš. Záchranné zložky privolal otec, ktorý tvrdil, že pacient ako jeho syn má posledné štyri dni dekompenzované psychické správanie, ktoré sa prejavovalo dezorganizovaným správaním, vizuálnymi a akustickými halucináciami, sklonom k agresivite, bol nepokojný, agitovaný, bohatá rečová bizarná produkcia. Otec tiež uviedol, že pacient požíva alkohol a užíva drogy. Pri príjme mu boli stanovené diagnózy - F20.0, t. j. paranoidná schizofrénia a F19.2, t. j. porucha psychiky a správania zapríčinená užívaním viacerých drog a iných psychoaktívnych látok: syndróm závislosti, nebezpečný voči sebe samému a okoliu. Pri príjme bol pacient orientovaný miestom a osobou, časom len zhruba, ďalej bol odmietavý, nekritický k svojmu zdravotnému stavu, bez pocitu morbidity, náladu mal bludnú, mierne elevovanú, spolupracoval, ale tým, že nechcel ostať v nemocnici, spolupráca bola s ním aj sťažená. V myslení mal bohaté bludné koncepcie, hypochondrické
bludy, pocity „presúvania a odsúvania“ energie, magické myslenie, inkoherentné myslenie, náznaky dezorganizovaného správania, paralógie, prítomná paranoidita. V krvi mu etanol (alkohol) zistený nebol, avšak v moči psychoaktívne látky – amfetamín, metamfetamín a extáza. Tento jeho zdravotný stav si vyžadoval v čase príjmu na štandardnom lôžku krížovú fixáciu tela (jedna ruka a jedna noha). Pacient je liečený medikamentózne, podávaním tabletiek, raz bol pripichovaný na ukľudnenie. Jeho aktuálny zdravotný stav je čiastočne zlepšený. Pacient spolupracuje, je badateľný ústup paranoidity a bludov, lieky užíva, stravu prijíma, naďalej nalieha na prepustenie. Ide uňho o druhú hospitalizáciu na psychiatrickom oddelení. Ambulantnou formou sa lieči v tejto nemocnici, u A. F.. Predpokladaná doba hospitalizácie na uzavretej časti psychiatrického oddelenia závisí od jeho zdravotného stavu, približne dva týždne. 6. Vzhľadom na to, že výsluch pacienta bolo možné vykonať, súd ho preto dňa 6. 5. 2025 vyslúchol na uzavretej časti psychiatrického oddelenia. Pacient po procesnom poučení k veci uviedol, že sa nebude vyjadrovať a poučeniu porozumel. 7. Vykonaným dokazovaním mal súd preukázané, že prevzatie A. A. na uzavretú časť psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš je prípustné. Prevzatie do ústavu zdravotníckej starostlivosti bolo v záujme ochrany a ďalšej liečby pacienta. Súd mal preukázané, že pacient bol prevzatý v dôsledku jeho nepriaznivého zdravotného stavu – najmä pre bludné koncepcie v myslení, bludnú náladu, paranoiditu, sklony k agresivite, dezorganizované správanie, hrozilo riziko z premeškania, nebezpečný voči sebe samému a okoliu, preto jeho hospitalizácia na uzavretej časti psychiatrického oddelenia bola nevyhnutná a potrebná, a na základe uvedeného, v súlade s § 262 ods. 1 Civilného mimosporového poriadku súd rozhodol o jej prípustnosti. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresnom súde Liptovský Mikuláš písomne v 3 vyhotoveniach (§ 59 ods. 1 CMP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Ak odvolanie neobsahuje odvolacie dôvody alebo ak sú odvolacie dôvody nezrozumiteľné, súd vyzve odvolateľa na doplnenie odvolacích dôvodov (§ 62 CMP).

